b'\n_START_ARTICLE_\nDimit\xc4\x83r Blagoev\n_START_PARAGRAPH_\nDimit\xc4\x83r Blagoev (bulg. \xd0\x94\xd0\xb8\xd0\xbc\xd0\xb8\xd1\x82\xd1\x8a\xd1\x80 \xd0\x91\xd0\xbb\xd0\xb0\xd0\xb3\xd0\xbe\xd0\xb5\xd0\xb2, 14. kes\xc3\xa4kuuta 1856 Zagorit\xc5\xa1anin kyl\xc3\xa4 nykyisess\xc3\xa4 Kreikassa \xe2\x80\x93 7. toukokuuta 1924 Sofia) oli bulgarialainen kommunistipoliitikko._NEWLINE_Blagoev syntyi k\xc3\xb6yh\xc3\xa4n talonpojan perheeseen. Vuodesta 1881 l\xc3\xa4htien h\xc3\xa4n opiskeli Pietarin yliopistossa. Vuonna 1883 h\xc3\xa4n perusti yhden Ven\xc3\xa4j\xc3\xa4n ensimm\xc3\xa4isist\xc3\xa4 marksilaisista ryhmist\xc3\xa4 (ns. Blagojevin ryhm\xc3\xa4). Vuonna 1885 Blagoev pid\xc3\xa4tettiin ja karkotettiin Bulgariaan._NEWLINE_Vuonna 1891 Blagoev perusti Bulgarian sosiaalidemokraattisen puolueen. H\xc3\xa4n johti sen marksilaista ryhm\xc3\xa4\xc3\xa4, josta vuonna 1903 tuli Bulgarian sosiaalidemokraattinen ty\xc3\xb6v\xc3\xa4enpuolue (vuodesta 1919 Bulgarian kommunistinen puolue). Blagoev toimi puolueen p\xc3\xa4\xc3\xa4ideologina ja toimitti sen teoreettista aikakauslehte\xc3\xa4 Novo vreme. H\xc3\xa4n oli Bulgarian kansalliskokouksen edustaja._NEWLINE_Bulgarialainen Gorna-D\xc5\xbeumajan kaupunki nimettiin Blagoevgradiksi vuonna 1950. Ven\xc3\xa4j\xc3\xa4ll\xc3\xa4 Komin tasavallassa on Blagoevin mukaan nimetty taajama.'